Diari Oficial de la Generalitat Valenciana


Sumari del DOGV 9732, del 24-11-2023 (2023/11878)

RESOLUCIÓ 10 d'octubre de 2023, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla de reforma interior modificatiu del Pla general en l'àmbit de l'antiga factoria de Cointra, al terme municipal de Puçol, València. Expedient 037/4032-VTZ.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9732

Data del DOGV
:   24-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11892


Data del document
:   10-10-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ 10 d'octubre de 2023, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla de reforma interior modificatiu del Pla general en l'àmbit de l'antiga factoria de Cointra, al terme municipal de Puçol, València. Expedient 037/8245-MAB. [2023/11516]  
  
De conformitat amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 037/8136-BZR Puçol (València).  
  
«Informe ambiental i territorial estratègic  
Tràmit: Pla de reforma interior modificatiu del Pla general en l'àmbit de l'antiga factoria de Cointra  
Promotor: Ajuntament de Puçol  
Autoritat substantiva: Comissió Territorial d'Urbanisme de València  
  
Localització: terme municipal de Puçol  
Expedient: 037-2020-EAE  
La Comissió d'Avaluació Ambiental, en sessió realitzada el 27 de maig de 2021, va adoptar el següent, acord:  
  
Vista la proposta d'informe ambiental i territorial estratègic del Pla de reforma interior modificatiu del Pla general en l'àmbit de l'antiga factoria de Cointra, de Puçol, en els termes següents:  
En data 9 de març de 2020 ha tingut entrada, en el Servei d'Avaluació Ambiental Estratègica de la Subdirecció General d'Avaluació Ambiental, sol·licitud d'inici de l'avaluació ambiental i territorial estratègica del Pla de reforma interior modificatiu del Pla general en l'àmbit de l'antiga factoria de Cointra a Puçol.  
Documentació presentada  
La sol·licitud d'inici, remesa pel Servei Territorial d'Urbanisme de València, s'acompanya d'esborrany del pla i document inicial estratègic, d'acord amb el que s'estableix en l'article 50.2 (procediment simplificat) de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
  
La documentació es presenta en format digital.  
L'Ajuntament de Puçol va sotmetre a consulta prèvia, a través del portal web municipal, document resum en compliment del que es disposa en l'article 49 bis LOTUP, i presentava un suggeriment d'un propietari de la parcel·la relativa a l'edificabilitat, la tipologia edificatòria i la ubicació de zones verdes.  
Planejament vigent  
El municipi de Puçol disposa de Pla general d'ordenació urbana aprovat definitivament el 28 de juny de 1995. Posteriorment, el 19 de setembre de 1996, se'n va aprovar definitivament l'homologació a l'LRAU. El pla va ser sotmés a avaluació ambiental (expedient 302/94 AIA) i es va emetre Declaració d'impacte ambiental el 24 de febrer de 1995.  
El municipi té tres nuclis de població, el nucli tradicional, la platja i una zona a l'oest del terme d'habitatges unifamiliars (urbanitzacions Alfinac i Monasterios). Al costat del nucli principal se situen diversos polígons amb activitat industrial i terciària.  
L'any 2010 es va iniciar la tramitació ambiental de la revisió del Pla general (expedient 051/2661-WBP) i es va emetre el document de referència l'11 de gener de 2012. Finalment, aquest expedient va caducar i va ser arxivat mitjançant Resolució del director general del Medi Natural i Avaluació Ambiental de 6 d'abril de 2017.  
Objecte, descripció del planejament i justificació  
L'àmbit objecte de planejament està situat al nucli urbà consolidat de Puçol, en l'entorn delimitat per les ubicacions següents:  
- Al nord: barranc el Vallet, junt amb la zona de sòl no urbanitzable i l'estació de ferrocarril.  
- Al sud: carrer Mossén Vicent Valero, junt amb l'avinguda València en l'extrem sud-est.  
- A l'est: carrer Felip Sebastià i les vies d'FC.  
- A l'oest: avinguda Font de Mora.  
En el planejament vigent, està classificat com a sòl urbà, zonificat en gran part com a zona urbanitzada industrial i parcialment com a dotacions de xarxa primària d'infraestructures de transports, aquest últim cas correspon a l'espai residual present entre el carrer Felip Sebastià i el mur del ferrocarril.  
En desaparéixer l'activitat industrial de l'illa (les edificacions van ser demolides l'any 2013) se'n pretén canviar la qualificació a ús residencial i definir-ne l'edificabilitat. L'ús ferroviari situat a l'oest del mur del ferrocarril també ha desaparegut, ja que estava vinculat a l'activitat industrial, per la qual cosa també se'n proposa la modificació.  
  
A més, mitjançant el PRI es procedirà a definir l'ordenació detallada amb els usos nous. El resum de dades de la proposta seria:  
  
  
Superfície total 34.263 m² Residencial 8.657 m²  
Edificabilitat 29.880 m²t Zona verda 5.286 m²  
Xarxa primària (servitud) 3.048 m² Vials 11.962 m²  
Població màxima 628 habitants Equipament 5.310 m²  
  
  
La població (s'estimen 628 habitants) s'albergarà en un màxim de 299 habitatges, i es preveu la possibilitat de construir usos terciaris en la planta baixa dels immobles. No es descriu un ús concret per a l'equipament dotacional.  
Document inicial estratègic  
L'òrgan promotor considera que el procediment d'avaluació hauria de ser el simplificat aportant la documentació inclosa en l'article 50.2 LOTUP.  
Pel que fa al caràcter estructural, es plantegen 6 alternatives: la 0 o situació actual, la 1 d'implantació d'ús residencial i la 2 d'implantació d'un ús terciari. Dins de l'alternativa d'ús residencial es plantegen 4 variants amb diverses quanties edificatòries en funció de la tipologia que s'hi pretenga implantar. La que s'ha triat finalment és l'E.1.3.  
  
Per a l'ordenació detallada s'han tingut en compte les afeccions existents generades pel barranc i les vies del ferrocarril, tant les legals com les relatives a inundabilitat, soroll i paisatge.  
Es crea un programa de vigilància ambiental amb la definició d'indicadors i l'elaboració d'informes de seguiment de caràcter anual.  
  
Consultes realitzades  
Per part de l'òrgan ambiental, d'acord amb l'article 51.1 de la 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP), la documentació aportada s'ha sotmés a consulta, en qualitat d'administracions afectades:  
  
Consulta Informe Administració pública consultada  
07.04.20 10.05.21 SubDG Ordenació del Territori i Paisatge. S. Infraestructura Verda i Paisatge  
07.04.20 30.04.21 SubDG Ordenació del Territori i Paisatge. S. Ordenació del Territori (PATRICOVA)  
07.04.20 22.04.20 SubDG Ordenació del Territori i Paisatge (ETCV, PAT Horta)  
07.04.20 19.05.20 SubDG Mobilitat (mobilitat)  
 08.09.20 SubDG Mobilitat (planificació)  
07.04.20 09.04.20 Direcció Territorial d'Agricultura de València (acústica)  
07.04.20 12.02.21 Servei d'Infraestructures Educatives  
07.04.20 05.06.20 Confederació Hidrogràfica del Xúquer  
07.04.20 14.04.20 ADIF  
 10.05.21 Servei Territorial d'Urbanisme de València  
  
  
Nota: Els informes rebuts es poden consultar, una vegada s'emeta aquest IATE, en la pàgina web http://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica.  
Identificació i valoració dels possibles efectes sobre el medi ambient  
Segons el que estipula l'article 46.3 de la LOTUP, l'òrgan ambiental i territorial determinarà, tenint en compte els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació d'efectes significatius sobre el medi ambient, i amb consulta prèvia a les administracions públiques afectades a què es refereixen els articles 48.d i 51.1 de la LOTUP.  
- Urbanisme.  
La modificació afecta determinacions de caràcter estructural i l'aprovació definitiva correspon a l'òrgan autonòmic. L'òrgan ambiental també és l'autonòmic, ja que no està emmarcat en un dels supòsits de l'article 48.c LOTUP.  
El Servei Territorial d'Urbanisme de València emet informe en data 10 de maig de 2021, del qual s'assenyalen 9 determinacions a tindre en compte en les fases posteriors de la tramitació. De manera resumida es refereixen a estudis i justificacions a realitzar, com ara la reserva d'habitatge protegit, les reserves dotacionals, l'establiment d'aprofitaments, etc.  
El terme municipal es troba dins de l'àmbit del PAT d'ordenació i dinamització de l'Horta de València (PATHV). No obstant això, segons informe de la Subdirecció General d'Ordenació del Territori i Paisatge, la modificació proposada es troba fora del seu àmbit, les determinacions de la qual no són aplicables.  
En l'actualitat s'està elaborant el PAT metropolità de València (PATEVAL) i el Pla general s'hi haurà d'ajustar quan s'aprove.  
  
- Estratègia territorial de la Comunitat Valenciana (ETCV). Segellament de sòl.  
El Decret 1/2011 va aprovar l'ETCV i va entrar en vigor el 20 de gener de 2011 i és aplicable a aquest pla.  
En l'ETCV s'estableixen un conjunt de criteris de creixement de sòl amb la finalitat d'orientar els municipis cap a la consecució de creixement racional i sostenible. En funció dels valors estadístics del creixement de població, ocupació o dimensió del municipi, a objectius de vertebració territorial i mitjançant una formulació matemàtica, s'estableixen els índexs de creixement màxim per a usos residencials i per a activitats econòmiques.  
El 22 d'abril de 2020 la Subdirecció General d'Ordenació del Territori i Paisatge emet informe assenyalant que la superfície màxima de creixement residencial per al municipi és de 319.536 m² i per a activitats econòmiques és de 395.908 m². La superfície objecte de requalificació computa a aquest efecte i s'hauran de complir els criteris d'ocupació racional del sòl establits en la Directriu 78 de l'ETCV.  
Infraestructura verda.  
El Servei d'Infraestructura Verda i Paisatge ha emés informe en el qual assenyala que «Segons els articles 4.3 i 5.3 de la LOTUP, el PRI delimitarà i regularà la infraestructura verda de l'àmbit i les seues connexions amb la infraestructura verda en l'exterior d'aquest, que quedarà incorporada al Pla general amb l'aprovació del primer. La infraestructura verda definida formarà part de l'ordenació estructural del PRI, amb independència de la seua qualificació urbanística, i es podrà completar en l'ordenació detallada».  
- Paisatge.  
De conformitat amb el que s'estableix en la LOTUP, el paisatge actuarà com a criteri condicionant en la planificació territorial i urbanística.  
Al terme municipal hi ha dos paisatges de rellevància regional, un dels quals pràcticament coincideix amb el PAT d'ordenació i dinamització de l'Horta de València. L'àmbit del PRI és confrontant amb aquests paisatges.  
L'informe rebut del Servei d'Infraestructura Verda i Paisatge assenyala que s'ha d'elaborar un estudi d'integració paisatgística i els aspectes que cal considerar en l'elaboració són els següents:  
L'anàlisi ha de tindre en compte aspectes tan rellevants per a la integració paisatgística de l'actuació com les pantalles acústiques que es prevegen, la possible afecció sobre recursos paisatgístics d'alt valor i sobre la infraestructura verda, i la transició i la integració amb les unitats de paisatge urbà contínues a l'àmbit d'actuació.  
- Domini públic hidràulic.  
Segons l'article 2 del text refós de la Llei d'aigües (RDL 1/2001), pertanyen al domini públic hidràulic els llits de corrents naturals, siguen continus o discontinus. El domini públic hidràulic és inalienable, imprescriptible i inembargable.  
Els terrenys que confronten amb els llits estan subjectes, en tota la seua extensió longitudinal, a una zona de servitud de 5 metres d'amplària, que s'ha de mantindre expedita per a ús públic, i a una zona de policia de 100 metres d'amplària en la qual es condicionaran l'ús del sòl i les activitats que s'hi desenvolupen (article 6 del text refós de la Llei d'aigües).  
L'àmbit d'actuació es troba dins de la zona de policia del barranc del Vallet que discorre per la boga nord.  
- Risc d'inundació.  
Segons la cartografia procedent del Sistema Nacional de Cartografia de Zones Inundables (SNCZI), es troba afectat per la zona inundable per a l'avinguda de període de retorn de 500 anys del llit esmentat. (Vegeu annex 3)  
Com es pot observar en la cartografia, la zona inundable envolta l'àmbit d'actuació, que resulta lleugerament afectat en l'extrem sud-oest.  
Perquè la Confederació es puga pronunciar sobre l'afecció i la incidència del Reglament del domini públic hidràulic RD 849/1986 (RDPH), és necessària la justificació de la situació bàsica del sòl a la data d'entrada en vigor de la modificació de l'RDPH, distingint si els terrenys es troben en la situació de sòl rural o de sòl urbanitzat, segons es preveu en l'article 21 del Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana. En trobar-se en zona inundable, la viabilitat dels terrenys estarà determinada pel que s'estableix en l'article 14 bis de l'RDPH.  
  
Cal esmentar que l'article 23.4 del PATRICOVA no és aplicable, perquè el sòl no és urbanitzable, sinó urbà.  
Article 23.4. «L'ordenació detallada dels sòls urbanitzables confrontants amb els llits haurà de disposar terrenys destinats a espais lliures i zones verdes públiques en la zona interior del límit del sector traçat segons els criteris indicats en l'apartat anterior, i al llarg de tota l'extensió que confronte amb el llit. Els espais lliures i les zones verdes que s'han esmentat hauran de complir les condicions dimensionals exigides per la legislació urbanística aplicable. En cap cas podran computar com a zona verda els terrenys ocupats per un llit».  
  
En la proposta s'ha disposat aquesta zona verda, si bé amb una amplària reduïda. Seria recomanable estudiar la possibilitat d'augmentar-la i així millorar-ne la funcionalitat.  
Quant al PATRICOVA, el Servei de Gestió Territorial ha informat que no està afectat.  
- Recurs hídric.  
D'acord amb l'article 25.4 del text refós de la Llei d'aigües, ha de quedar acreditada la disponibilitat de recursos hídrics. En cas que hi haja pous de subministrament d'aigua, segons l'article 9.a de la LOTUP, s'ha d'establir un perímetre de protecció entorn d'aquest pou.  
  
Segons la nova delimitació de les masses d'aigua, el terme municipal de Puçol se situa dins del Sistema d'Explotació Túria, sobre les masses d'aigua subterrània 080.128 - Plana de Sagunt i 080.130 - Palància mitjà. La primera presenta mal estat qualitatiu, no és així en el cas de la segona. Pel que fa a l'estat quantitatiu, ambdues presenten mal estat.  
Segons l'informe emés per la Confederació, l'Ajuntament disposa de dos drets d'ús de l'aigua, un es proveeix del canal Xúquer-Túria, el titular del qual és l'EMSHI, i l'altre és un aprofitament privat de l'Ajuntament, per un volum màxim anual d'1.002.002 m³/any amb destinació a ús industrial (500.000 m³/any), proveïment d'edificis públics situats al paratge de natural de la Costera (500.000 m³/any) i proveïment de la població de Puçol en cas que hi haja una emergència (2.002 m³/any).  
Caldrà justificar que es disposa de cabal suficient per a subministrar les noves necessitats requerides per l'actuació (la Confederació ha fet una estimació de 628 habitants que requeriran 66.473,8 m³/any) i obtindre l'informe previst en l'article 25.4 TR Llei d'aigües.  
  
En la documentació presentada es dona per descomptat que no es produirà un increment significatiu pel fet que ja se subministrava a l'anterior activitat industrial. Efectivament és possible que siga així, però serà necessari justificar-ho numèricament de cara a obtindre l'informe de la Confederació.  
- Aigües residuals.  
Queda prohibit l'abocament directe o indirecte d'aigües i productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització administrativa que calga (article 100 TR Llei d'aigües), i ha de ser l'organisme de conca el que autoritze.  
Cal justificar l'existència d'infraestructures de tractament d'aigües residuals amb capacitat suficient per a tractar els efluents que es prevegen o la previsió de construcció de les noves infraestructures que siguen necessàries, tenint en compte, en aquest sentit, el Decret 197/2003, de 3 d'octubre, pel qual s'aprova el Pla director de sanejament i depuració de la Comunitat Valenciana.  
Les instal·lacions industrials ja abocaven a la xarxa, per la qual cosa, igual que succeeix amb el subministrament d'aigua, serà necessari justificar la capacitat del sistema per al nou ús.  
L'EDAR Pobla de Farnals és la que dona servei al municipi. Té capacitat per a tractar 30.000 m³/dia i l'efluent actual és de 26.608 m³/dia.  
- Aigües pluvials.  
D'acord amb el punt 7 de l'article 126 ter. Criteris de disseny i conservació per a obres de protecció, modificacions en els llits i obres de pas, del Reial decret 849/1986, d'11 d'abril, pel qual s'aprova el Reglament del domini públic hidràulic, les noves urbanitzacions, polígons industrials i desenvolupaments urbanístics en general hauran d'introduir sistemes de drenatge sostenible (vegeu informe emés per la Confederació Hidrogràfica).  
En cas que es pretenga realitzar abocament d'aigües pluvials al domini públic hidràulic, prèviament s'haurà de comptar amb l'autorització d'aquest organisme.  
- Sòls contaminats.  
L'àmbit ha albergat activitats industrials que, potencialment, poden haver generat la contaminació del sòl, per tractar-se d'una de les activitats recollides en l'annex I del Reial decret 9/2005 pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
  
Quan es realitzen moviments de terres en les obres d'urbanització o d'edificació serà necessari adoptar les precaucions que calga per si sorgiren residus, amb la finalitat de donar-los un tractament adequat.  
- Mobilitat.  
S'aplica a l'actuació el Pla bàsic de mobilitat de l'àrea metropolitana de València aprovat per Resolució de 29 de novembre de 2018 (DOGV 13.12.18), el PMUS aprovat per l'Ajuntament el 17.01.20 i en un futur (ja que actualment es troba en elaboració) el Pla de mobilitat de l'àrea metropolitana de València (PMoMe).  
El Servei de Mobilitat ha emés, el 19 de maig de 2020, informe favorable condicionat a tindre en compte una sèrie d'observacions, que, resumint, són les següents:  
- Augmentar en la mesura del que siga possible l'edificabilitat terciària, encara que continue sent un ús no majoritari.  
- Construir una passarel·la elevada per als vianants i ciclistes, salvant les vies i connectant amb el nucli antic.  
- Millorar el disseny del recorregut no motoritzat a l'estació.  
- Garantir un recorregut multimodal a l'estació.  
- Millorar l'entorn de l'estació i la connectivitat amb el PRI.  
El Servei de Planificació ha informat que els accessos es produeixen des dels carrers del nucli urbà sense afectar infraestructures viàries de competència autonòmica.  
- Infraestructura ferroviària.  
L'actuació es troba confrontant a la línia València-Sagunt.  
ADIF ha emés informe que assenyala la necessitat d'estudiar l'afecció acústica i les vibracions. En aquest sentit, assenyala que el Ministeri ha realitzat els mapes de soroll de la línia, que es troben disponibles en la pàgina web del Sistema d'Informació de Contaminació Acústica (SICA) http://sicaweb.cedex.es/ (en l'informe s'explica com accedir als plànols).  
S'ha procedit a obtindre aquesta cartografia, tant per al període de dia (vegeu annex 1) com per al període nocturn (vegeu annex 2).  
Nota: S'ha fet una correcció estimativa en els plànols, ja que la cartografia, per error, considera que les illes de l'actuació estan edificades.  
  
S'hi indica que les mesures a adoptar les hauran de suportar els promotors com una despesa més del projecte d'urbanització, i es recomana que es tinga en compte en la distribució d'usos de l'ordenació.  
  
- Contaminació acústica.  
Segons l'informe de la Secció de Qualitat Ambiental de 9 d'abril de 2020, serà necessari concretar-los per a l'àmbit d'actuació mitjançant l'elaboració d'un estudi acústic, amb els continguts del Decret 104/2006.  
Si es procedeix a analitzar els mapes de soroll que ha realitzat el Ministeri (annex 1 i annex 2), s'hi observa que se superen àmpliament els límits de contaminació acústica establits en l'annex II de la Llei 7/2002 de protecció contra la contaminació acústica per a l'ús residencial (nivell sonor dB(A) de 55 durant el dia i de 45 durant la nit), per la qual cosa serà necessari adoptar mesures correctores per compte del promotor de l'actuació.  
Si s'opta per col·locar-hi pantalles acústiques, se n'haurà de calcular l'alçària en funció de la que tinguen els edificis que es pretén protegir i el disseny es realitzarà minimitzant l'afecció paisatgística (amb pantalles vegetals, elements transparents, murals artístics, etc.).  
- Infraestructures educatives.  
El Servei d'Infraestructures Educatives ha emés informe en el qual assenyala que en l'ordenació s'hauran d'incorporar les reserves de sòl dotacional educatiu públic, per a ajustar-se al que s'assenyala en el Decret 104/2014, de 4 de juliol, del Consell, pel qual s'aprova la normativa tècnica en matèria de reserves dotacionals educatives. A més, junt amb la documentació s'haurà d'incorporar un annex educatiu, tal com assenyala aquesta norma.  
La localització d'aquesta parcel·la haurà de tindre en compte els límits de contaminació acústica establits en l'annex II de la Llei 7/2002 de protecció contra la contaminació acústica (nivell sonor dB(A) de 45 durant el dia i de 35 durant la nit) i el possible risc d'inundació generat pel barranc el Vallet, així com la resta de condicionants establits en aquest Decret 104/2014.  
Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
Valoració ambiental d'acord amb els criteris de l'annex VIII de la LOTUP  
1. Per les característiques dels plans i els programes:  
El pla plantejat no estableix un marc per a projectes sotmesos a avaluació d'impacte ambiental i la incidència sobre el Pla general que modifica és reduïda i no influeix en altres plans de rang inferior.  
No presenta nous efectes ambientals significatius sobre el medi ambient i no té cap incidència en el model territorial ja aprovat.  
  
Quant al consum de recursos (subministraments d'aigua, energia, xarxa de sanejament i accessos), es pot suposar que no varien de manera rellevant respecte a la situació del planejament vigent, ja que l'ús industrial previ ja en disposava, si bé convindria que s'incloguera una descripció i una anàlisi d'aquesta qüestió en la proposta del pla.  
El nou ús residencial que es pretén introduir generarà noves necessitats quant a reserves dotacionals educatives, que caldrà preveure en la proposta.  
2. Per les característiques dels efectes i de l'àrea probablement afectada:  
L'actuació es localitza en un entorn ja antropitzat per l'ús industrial que hi havia anteriorment. El risc d'inundació s'ha descartat, perquè circumda l'actuació. L'afecció més important està generada per la presència del ferrocarril, que és de tipus acústic i paisatgístic.  
  
Aquestes afeccions ja existien amb anterioritat, però, a causa del canvi d'ús d'industrial a residencial són més rellevants.  
Malgrat això, sí que s'ha considerat que hi ha algunes afeccions, o falta de justificació (contaminació acústica, risc d'inundació, recurs hídric, aigües residuals...), que es poden solucionar en fases posteriors de la tramitació urbanística i prèviament a l'aprovació definitiva.  
  
Proposta d'acord  
Segons estableix l'article 51 de la LOTUP, d'acord amb els criteris de l'annex VIII d'aquesta llei i atés l'anàlisi que s'ha realitzat en l'apartat anterior, es pot concloure que el Pla de reforma interior proposat no té efectes significatius negatius sobre el medi ambient i el territori, i es pot resoldre l'avaluació ambiental estratègica pel procediment simplificat.  
D'acord amb el que s'ha exposat, es resol:  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla de reforma interior modificatiu del Pla general en l'àmbit de l'antiga factoria de Cointra a Puçol, l'objecte del qual serà el descrit en la documentació remesa, d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació del pla segons la seua normativa sectorial, sempre que s'adopten els condicionants següents:  
  
1) Abans de l'aprovació definitiva, s'haurà d'elaborar un estudi acústic i ser informat per la Direcció Territorial d'aquesta Conselleria, i s'adoptaran les mesures correctores que se'n deriven.  
S'haurà de modificar l'ordenació detallada en els llocs on no es complisquen els valors de qualitat legalment establits (annex II de la Llei 7/2002).  
2) En la memòria justificativa de la proposta s'hauran d'incloure els apartats següents:  
2.1) ETCV: Justificació del compliment dels criteris d'ocupació racional del sòl establits en la Directriu 78.   
2.2) Compliment de l'article 14 bis del Reglament de domini públic hidràulic.  
2.3) Disponibilitat de recurs hídric.  
2.4) Capacitat del sistema de sanejament.  
3) Serà necessari elaborar un estudi d'integració paisatgística que serà informat pel Servei d'Infraestructura Verda i Paisatge prèviament a l'aprovació definitiva.  
4) S'hauran d'atendre les determinacions assenyalades en l'informe del Servei d'Infraestructura Verda i Paisatge de 10 de maig de 2021.  
5) En l'ordenació s'hauran d'incorporar les reserves de sòl dotacional educatiu públic per a ajustar-se al que s'assenyala en el Decret 104/2014, de 4 de juliol, del Consell, pel qual s'aprova la normativa tècnica en matèria de reserves dotacionals educatives. Junt amb la documentació s'haurà d'incorporar un annex educatiu, tal com assenyala aquesta norma.  
La localització d'aquesta parcel·la haurà de tindre en compte els límits de contaminació acústica establits en l'annex II de la Llei 7/2002 de protecció contra la contaminació acústica (nivell sonor dB(A) de 45 durant el dia i de 35 durant la nit) i el possible risc d'inundació generat pel barranc el Vallet, així com la resta de condicionants establits en aquest Decret 104/2014.  
6) S'hauran d'atendre les determinacions que s'indiquen en l'Informe del Servei de Mobilitat de 19 de maig de 2020 i el del Servei Territorial d'Urbanisme de 10 de maig de 2021.  
  
7) Prèviament a l'aprovació definitiva s'haurà d'obtindre pronunciament de la conselleria competent en matèria de patrimoni cultural.  
  
8) S'haurà d'afegir-hi un indicador per al control del soroll sobre els habitatges. La comprovació pot ser quadriennal, si es vol així.  
9) Quan es realitzen moviments de terres en les obres d'urbanització o d'edificació serà necessari adoptar les precaucions que calga per si sorgeixen residus, a fi de donar-los un tractament adequat.  
10) Es recorda que l'estimació poblacional es fa a raó de 2,5 habitants per habitatge i no de 2,1, tal com s'ha fet (article 22.1 LOTUP).  
  
11) Segons s'indica en l'informe del Servei de Planificació, «en el plànol número 17 s'ha detectat una errata en la llegenda. Les distàncies definides en la llegenda respecte a les afeccions per carreteres de la Comunitat s'han de correspondre amb les definides en la Llei 6/1991, de 27 de març, de carreteres de la Comunitat Valenciana».  
Segons estableix l'article 51.7 de la LOTUP, l'Informe ambiental i territorial estratègic perdrà la vigència i deixarà de tindre els efectes propis si, una vegada publicat en el Diari Oficial de la Generalitat Valenciana, no s'ha aprovat la revisió del pla en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
  
  
ANNEX I  
Mapa de soroll dia  
  
ANNEX II  
Mapa de soroll nit  
ANNEX III  
Cartografia inundabilitat SNCZI  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, d'acord amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista del que s'ha exposat anteriorment, la Comissió d'Avaluació Ambiental acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica Pla de reforma interior modificatiu del Pla general en l'àmbit de l'antiga factoria de Cointra, de Puçol, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Es notifica als interessats que contra aquesta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè es puguen utilitzar els mitjans de defensa que es consideren pertinents en el seu dret.  
Us ho notifique perquè en tingueu coneixement i als efectes oportuns.  
La qual cosa se certifica amb anterioritat a l'aprovació de l'acta corresponent i a la reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 2 de juny de 2021. El secretari de la Comissió d'Avaluació Ambiental: José del Valle Arocas.»  
  
València, 10 d'octubre de 2023. El director general d'Urbanisme, Paisatge i Avaluació Ambiental: Miguel Àngel Ivorra Devesa.